b'\n_START_ARTICLE_\nKumulus humilis\n_START_PARAGRAPH_\nKumulus humilis (iz latin\xc5\xa1\xc4\x8dine humilis, skromen) je majhen kopasti oblak in se obi\xc4\x8dajno nana\xc5\xa1a na\xc2\xa0\xc2\xbbkumulus lepega vremena\xc2\xab. Ti oblaki se tipi\xc4\x8dno pojavijo na 500 do 1000 m nadmorske vi\xc5\xa1ine in redko dose\xc5\xbeejo 2000 m. Naznanjajo zmerno povi\xc5\xa1anje temperature v spodnjem delu atmosfere, kar je pri\xc4\x8dakovano ob lepem vremenu. Nima omembe vrednega vertikalnega razvoja in nakazuje, da temperatura v atmosferi nad oblaki z vi\xc5\xa1ino rahlo in po\xc4\x8dasi pada ali pa sploh ne. Vertikalni razvoj je omejen z obstojem temperaturne inverzije v atmosferi s \xc4\x8dimer lahko pojasnimo neobi\xc4\x8dajno enoli\xc4\x8dno vi\xc5\xa1ino vrha te vrste oblakov._NEWLINE_Kumulus humilis se pogosto pojavlja skupaj z drugimi vrstami oblakov, ampak \xc4\x8de se pojavijo na \xc4\x8distem nebu (glej sliko), so znanilci lepega vremena za ve\xc4\x8d ur vnaprej.\n_START_SECTION_\nRazvoj kumulus humilisa\n_START_PARAGRAPH_\nHumilis oblaki pogosto izginejo nekaj minut po pojavitvi in ne rastejo veliko. Na topli poletni dan se \xc5\xbee zjutraj pojavi nad pobo\xc4\x8djem bela, meglena, komaj opazna lisa. Potlej izgine in se znova pojavi na istem kraju in v isti vi\xc5\xa1ini. Na jasnem nebu zrastejo kmalu nadaljnji oblaki, ki pri zni\xc5\xbeevanju temperature in vla\xc5\xbenosti zraka spet izginejo. V trajno ugodnih okoli\xc5\xa1\xc4\x8dinah pa se ti oblaki namno\xc5\xbeijo v vi\xc5\xa1ino in se popoldne tako razrastejo, da komaj lahko \xc5\xa1e govorimo o lepem vremenu. Zrastejo v kumulus mediocris in nato v kumulus congestus. Zrastejo zaradi vertikalnega premikanja zraka.'